description: Омбудсманът пита защо референдумът няма последици върху избирателната система

title: Мая Манолова: Партиите да дарят част от субсидиите си на Хитрино

maintext:
След като политическите партии не си пипнаха субсидиите от 11 лв. на глас, нека сега преведат част от парите на бедстващите хора след взрива в Хитрино. За това призова в студиото на „Тази сутрин” омбудсманът Мая Манолова.
Тя посочи, че се е срещнала със засегнатите от тежкия инцидент и най-силно се е впечатлила от желанието на едни пострадали да помагат на други: „Ние наистина сме добри хора, но го проявяваме в такива кризисни ситуации”. Екипът на Манолова е предоставил на общината 555 ваучера за продукти на стойност 11 100 лв., останали от кампанията „Великден за всеки”, както и по 5 ваучера на човек (по 100 лв.) за настанените в кризисния център в Шумен евакуирани.
Тя коментира, че впечатлението й е че властите наистина правят всичко по силите си, за да установят виновните за трагедията. „Поех ангажимент да дишам във врата на институциите, но те да си свършат работата докрай”, подчерта Мая Манолова, която посочи, че ще следи дали държавата ще остане ангажирана и след като събитието слезе от първите страници.
По отношение на промените в изборните правила, тя коментира: „Обяснението за това партиите да не направят нищо за промяна на избирателната система е същото като това, че не пипнаха партийната субсидия – желанието им да запазят статуквото, което ги устройва: сигурните пари, които има и властта, която имат над гражданите”.
Според нея, макар мажоритарната система сама по себе си да не е съвършена, при 2,5 млн. подкрепили я, тя трябва да бъде въведена и само в България подобен референдум остава без последствия.
Манолова коментира, че като омбудсман вижда как институциите застават не на страната на гражданите, а на монополистите и даде пример с КЕВР, Столичния общински съвет и Конституционния съд, които подкрепили „Топлофикация-София”. Общественият защитник анонсира, че ще се бори срещу таксите за юрисконсулт, които надуват сметките на абонатите с просрочени задължения.
Тя анонсира и кампания против пилеенето и разхищаването на храни.


title: Кирил Добрев: Президентът ни вкара в политическо безвремие

maintext:
Президентът Росен Плевнелиев ни вкара в политическо безвремие. Това заяви депутатът от БСП Кирил Добрев. По думите му държавният глава е трябвало да направи служебен кабинет веднага, а не един месец да се правят „псевдо разговори и консултации”. Добрев допълни, че скоро ще стане ясно, че Плевнелиев е срещнал проблеми с това да състави кабинети всички, до които се е допитал, са му отказали.
„Когато ГЕРБ и БСП няма да участват в ново управление всичко е безсмислено. Тече политическо безвремие и милиони се харчат на всяко заседание на Министерския съвет”, посочи той.
Реформаторите за последно виждат парламента отвътре, добави той.
БСП върна мандата, на ход са реформаторите (ОБЗОР)
Парламентарната рулетката ще се завърти отново за трети, последен път в понеделник на 21 декември
На въпрос дали кандидатурата на ген. Румен Радев е била съгласувана с руския разузнавач Леонид Решетников Добрев посочи, че с номинацията БСП са хвърлили в шок посолствата – източни и западни.
Направени са и три срещи с американския посланик след номинацията. Те са информирани с каква кандидатура ще се явяваме, коментира още Добрев.

fasttext_language: bg


description: 32-ма души са ранени, загинали няма

title: Руски военен самолет се разби в Якутия

maintext:
32-ма души бяха ранени, след като самолет Ил-18, превозващ военнослужещи, се разби в Далечния Изток на Русия, предадоха ТАСС и АП.
Първоначално беше съобщено, че само шестима са оцелели, но тези данни бяха опровергани.
Руското военно министерство съобщи, че самолетът Ил-18 е извършил аварийно кацане на 30 км от град Тикси в Якутия.
На борда му е имало 32 пътници и седем души екипаж. Той е изпълнявал полет от Канск в Източен Сибир, на около 2300 км югозападно от Тикси.
В болницата на Тикси са приети 32-мата ранени военнослужещи.
Според източник от местните служби за извънредни ситуации катастрофата е предизвикана от пилотска грешка. При захода за кацане в условия на полярна нощ и местност без отличителни ориентири екипажът е допуснал грешка при оценката на височината, но „поради високата техническа надеждност на самолета не се е стигнало до жертви“, отбелязва ТАСС.
Би Би Си уточнява, че самолетът се е разбил на три, очевидно при опит да извърши аварийно кацане.
Според съобщенията в района е имало екстремни пориви на вятъра.


title: Отново 49 депутати от София, една трета от „чуждестранните”

maintext:
Днес инициативния комитет за референдума, иницииран от „Шоуто на Слави” внесе в парламента предложение за райониране на страната при евентуално приемане на мажоритарния вот.
Страната ще се раздели на 231 избирателни района, а за чужбина те ще са девет. Три от тях ще са в Турция, а някои от останалите ще обединяват по два континента. В София ще се избират 49 депутати.
Целта е за влизане на един депутат в парламента да са му необходими около 30 000 гласа, тъй като в момента административното деление предполага битки както за стотици хиляди, така и за стотици избиратели.
Проф. Михаил Константинов: Референдумът няма задължителна сила, това трябва да е ясно
Ще се договорят ли ГЕРБ и реформаторите?
Промени в Изборния кодекс до разпускането на този парламент обаче изглеждат малко вероятни, особено на фона на острите реплики към ГЕРБ, които идват от РБ и ПФ. Именно трите парламентарни групи бяха в състояние да формират устойчиво мнозинство по темата.


description: Високи стойности на замърсяване са отчетени и в други градове на страната

title: Опасно запрашаване в част от големите квартали на София

maintext:
Запрашаването на въздуха скочи два пъти над допустимото в част от големите квартали на София. Стойностите са отчетени снощи, когато градът беше покрит с опасен смог.
Най-ниската част на „Дружба” изглеждаше като покрита от пелена. Около 22 ч. снощи в квартала са отчетени прахови частици 150 микрограма на кубичен метър при норма 50, т.е. три пъти над допустимото. Според експертите от Министерството на околната среда и водите това се случва само в този час, а за целия ден запрашаването не е толкова високо.
Другите квартали в София, в които са засечени стойности над допустимите късно снощи са „Надежда”, Красно село”, „Павлово” и „Младост”.
Основните причини на замърсяването са битовото отопление с твърди горива и автотранспорта, каза държавният експерт към МОСВ Георги Михайлов. Той допълни, че всяко превишение на нормите е вредно за човешкия организъм.
Оказва се, че масово се топлим с пресни дърва, с което вредим на околната среда и на здравето си.
Освен в София, вчера е измерено запрашаване над нормата в още 13 града, като в Благоевград, Враца и Горна Оряховица то е било два пъти над допустимото.


description: В оригинал историите са по-мрачни и сурови от тези, достигнали до нас

title: Приказките на Братя Грим - различни от тези, които сме чели като деца

maintext:
Оригиналните приказки на Братя Грим се появиха в оригиналния си вид на книжния пазар. Те са различни от тези, които сме чели като деца.
„Имало някога един лисан с девет опашки. Той искал да разбере дали жена му е вярна, изпънал крака на миндера и се престорил на умрял”.
Така започва една от приказките на Братя Грим, любима на Слави Ганев. Именно той е превел оригиналното двутомно издание от 1812 г. и 1815 г. Благодарение на него разбираме, че и приказните герои имат проблеми като всички хора.
„Има изневяра, ипотека на замъци, които кралете губят заради дългове, героите много обичат да пият бира и да си я варят в къщи”, разказва Слави.
Приказките на Шарл Перо и братя Грим са с много по-древен произход
Сюжетите на някои от тях са се предавали от поколение на поколение в продължение на хилядолетия сред индоевропейските народи
Братя Грим приемат себе си като събирачи на истории от немския фолклор. Затова и в оригинал приказките са по-мрачни и сурови от тези, достигнали до нас. Освен че са адаптирани за деца, те са минали през цедката на цензурата в тогавашната ГДР, обяснява Слави. Според него обаче оригиналните също са подходящи за деца, защото ги подготвят за живота.
„Красавицата и звяра” например в оригинал носи името „Бодлива роза”. Когато Бел се връща при звяра, го намира заровен под купчина зелки.
Приказките на братя Грим остават и до днес истински бестселър. Техни фенове твърдят, че само Библията и Шекспир са по-продавани от тях.


description: Той ще отговаря за престъпление по служба, извършено в съучастие с негов подчинен

title: Военната прокуратура внесе обвинението на Николай Ненчев в съда

maintext:
Военно-окръжната прокуратура внесе в Софийския военен съд обвинителен акт срещу министъра на отбраната в оставка Николай Ненчев и неговия служител Венислав Цанов за извършено от двамата в съучастие тежко длъжностно престъпление по чл. 282, ал. 3 НК. Обвинението е за престъпление, извършено от лица, заемащи отговорно служебно положение и довело до загуба за повече от четвърт милион лева.
Министърът в оставка Николай Ненчев е обвинен, че като действащ министър през периода 16 декември 2014 г. до 26 януари 2015 г. е склонил умишлено подчинения си директор на Дирекция „Инвестиции в отбраната” Венислав Цанов да не изпълни свои законови задължения по Закона за обществените поръчки и да осуети подписването на договор с участник, спечелил такава поръчка за изготвяне на военно облекло.
Николай Ненчев се сдоби с второ обвинение
Той е ощетил държавата с близо 260 хил. лв. след поръчка за униформи
Това неправомерно прекъсване на законовата процедура било направено с цел обществената поръчка да бъде спечелена от втория класиран - „Интендантско обслужване” ЕАД, защото така било обещано от самия министър пред ръководството и работниците на това дружество.
Венислав Цанов е обвинен, че като директор на Дирекция „Инвестиции в отбраната” - МО и възложител по обществената поръчка, не изпълнил служебните си задължения по ЗОП, не обявил в срок класирането и кой е спечелил поръчката и не сключил договор с този участник. Това било извършено от него както с цел да се осигури договор на втория в конкурса, така и с цел той да запази службата си като директор, след като от министъра му било отправено предложение за прекратяване на служебното правоотношение по Закона да държавния служител.
Целта на двамата съучастници била постигната: „Интендантско обслужване” ЕАД сключило Рамково споразумение за доставка на военно облекло и два последващи договора, по които Министерство на отбраната е платило цена, по-висока от първоначалната с близо 260 хиляди лева.
Случаят е особено тежък поради проявената упоритост при извършването на деянието от министър и държавен служител с висок ранг и настъпването за вредни последици в особено големи размери за Министерство на отбраната.


title: Пожар горя в столичния квартал "Сердика"

maintext:
Пожар в столичния квартал "Сердика". Подпалил се покривът на къща. При инцидента няма пострадали. Пожарът е избухнал около 21 ч. от невнимателно запалена печка на дърва и въглища. Огънят веднага е обхванал покрива на къщата.
Бързата намеса на три пожарни коли предотвратила разрастването на огъня в гъсто населения район на столицата.


title: Башар Асад: Победата в Алепо е важен етап към края на войната в Сирия

maintext:
„Победата в Алепо не значи край на войната в Сирия, но е важен етап по пътя към края на конфликта”, заяви сирийският президент Башар ал Асад в интервю за сирийския вестник „Уатан”.
Алепо е „последната надежда” на бунтовниците и тези, които ги подкрепят, след провала им в битките за Дамаск и Хомс.
„Решението за освобождаването на цяла Сирия е взето и Алепо е част от него”, заяви Асад.
По думите на сирийския президент Русия никога не се е опитвала да налага свои решения за конфликта в страната.
Асад изяви готовност правителството да преговаря с всеки, който не е свързан с терористични групировки или с чуждите специални служби. По думите му не цялата сирийска опозиция била от „чужди агенти”.
Сирийският президент определи сключените локални примирия за „реално и практическо решение на конфликта”.


description: Най-новото попълнение в музикалната компания на Графа се казва Виктория Георгиева

title: „Незавършеният роман” на едно 19-годишно момиче

maintext:
Наричат я „българската Адел”. Не само заради сходните черти на лицето, но и заради гласа и начина, по който изпълнява балади.
Познавате я от музикален формат, в който стигна почти до края, но това няма значение, защото сега тя поставя началото. Началото на нейната бъдеща кариера. Първото й самостоятелно парче се казва „Незавършен роман”, въпреки че тя сега започва да пише своя.
„Със сигурност изпях песента със сърце и душа. Тя беше много различна в началото. Доста я развихме за 4 месеца и смятам, че се получи много добре и мисля, че всеки един човек в живота си е имал "незавършен роман".”
Идеята за песента е на Влади Ампов – Графа. Текста, музиката и аранжимента също са негови, а на роял свири Милен Кукушаров.
Клипът е дело на Васил Стефанов като идеята е да направят нещо стилно и семпло, в което да има силно изразена емоция. Парчето „Незавършен роман” е доста различно от първата песен, с която изобщо Вики се появи в музикалното пространство.
Това лято тя влезе в колаборация с Вензи и Ники Бакалов с хита „Нищо случайно”, който превзе музикалните класации по всички телевизии и радиа. Вики обаче казва, че се чувства себе си, най-вече когато изпълнява балади.
„Искам да пробвам различни неща в бъдеще, ще направя още нещо танцувално, но държа да имам още балади.„
Мечтата й да бъде певица се родила, когато гледала за първи път популярната героиня Хана Монтана. За разлика от истинския образ - скандалната Майли Сайръс, Виктория ще стои далеч от скандали.
Любопитен факт в нейното музикално минало е, че като малка, една от учителките й й казала, че не може да пее.
„В класните стаи в училище минаваха да ни записват в паралелките музикалните и ни изпитваха на някакви песнички и когато аз започнах да пея, на първата минута още госпожата каза: Не, не, спри. Не можеш да пееш. Сядай. И аз бях много съкрушена тогава, но продължих да си пея.”
Това не попречило на момичето с музикален талант обаче да продължи да опитва. И добре, че го е направила – иначе нямаше да слушаме разкошната балада „Незавършен роман”.


description: Той упрекна депутатите, че не са си понижили субсидията след референдума

title: Пламен Орешарски намекна, че не е склонен да участва в служебен кабинет

maintext:
Пламен Орешарски коментира евентуалното му заставане на поста служебен финансов министър или служебен премиер като хипотези. Той обаче каза, че не е склонен на подобни краткосрочни действия.
В студиото на „Тази неделя” той посочи още, че не знае да е имало сделка между БСП и ДПС за подкрепа на Радев на балотажа, но това са партийни дела. Той самият сподели, че е пуснал бюлетина за Румен Радев. След изборите Орешарски е говорил с председателя на ДПС и му е благодарил за подкрепата.
Той упрекна депутатите, че не си понижиха партийната субсидия след категоричните резултати от референдума. Според него 11 лв. са много, а с 5 или 6 лв. е по-добре.
Оценката му за кабинета Борисов 2 е както за Борисов1 – слаб. „Костов преструктурира икономиката, Сакскобурготски договори членството в ЕС, а при Борисов – преживяхме някак си”, каза той.
По повод учредяването на лагера в Харманли финансистът каза, че решението за него е през 2012 г., когато Бойко Борисов е решил там да се построи. „Това, че моят кабинет е изпълнил решенията, лошо или добро е, трябва ли да има приемственост”, коментира той. По думите му не може приемателен център да бъде от затворен тип.
По повод потвърдения кредитен рейтинг на България Орешарски посочи, че това значи, че нищо не се е променило. „Фактът че рейтинга се потвърждава значи, че нищо не се е променило. Независимо дали е добър или лош. Рейтингът не е много добър, в горния клас е, но е спекулативен. Следващите кабинети трябва да имат задачата да влезем отново в инвестиционния клас”, заяви той.
„Стандард енд Пуърс“ потвърди кредитния рейтинг на България
Оценката е подкрепена от умерени нива на правителствения дълг и намалението на външната задлъжнялост
Повишаването на пенсията според него е възможна, но с малко. 300 лв. по думите му е висок шок и ще преструктурира всички други разходи. Съгласен съм с премиера, че това е популизъм.
Съветът му към българите е да са по-пестеливи и да не взимат кредити и тогава имаме гаранция, че вариантите да ни се случат лоши неща е по-малка.


title: Домовите кражби скачат рязко по време на празници

maintext:
Полицията е по следите на десетки крадци, атакували домове в цялата страна по коледните празници. Само във Велико Търново печалбата им е над 7000 лева и накити на огромна стойност.
В апартамент в центъра на София пък почти няма необиран апартамент. Охранителни камери няма и никой не е виждал лицата на крадците.
Полицията продължава безуспешно да ги издирва. Домът на Миряна преживява тази година два грабежа. Последният е преди броени дни.
„Първият обир е през балкона. Качили са се незнайно как. Отворили са прозореца с отвертки и са влезли през хола. Липсите бяха документални - взеха лични карти, часовници, слънчеви очила и бижута”, обяснява потърпевшата.
При следващия обир крадците влизат през прозореца на кухнята и взимат вещи, които са били намерени от полицията в заложна къща след първия грабеж.
„Най-лошото е, че влизат, докато спим, къщата е пълна. Разхождат се необезпокоявани и вероятно използват някакви спрейове, за да ни упоят. Няма как да не ни ги чуем четирима души”, убедена е Миряна.
По празниците един от най-големите удари на крадците е във Велико Търново и Горна Оряховица - 7000 лева, златни накити и телевизор са отмъкнати само от три адреса.
„Предполага се, че извършителите на тези деяния са различни. Не са едни и същи хора. За съжаление, не са задържани, работи се по така наречените горещи следи”, коментира Христо Христов, зам.-директор на ОД МВР - Велико Търново.
От полицията съветват да не публикувате снимки и информация за местоположението ви по празниците в социалните мрежи.
„Има определени хора, които вместо да празнуват, имат престъпни намерения и това е един ясен ориентир за тях. Призивът ми е да не оставят в жилищата си огромни суми пари и ценности, които са обект на внимание на крадците”, посочи Ивайло Величков - началник на криминален сектор – СДВР.
Извършителите на кражбите в дома на Миряна са все още неизвестни за полицаите.
„Те дойдоха, направиха си разпита, статистическата информация свършиха, поредният регистриран обир. Почти нищо не очаквам, евентуално да ми върнат пак слънчевите очила. Или би следвало да си купя нови”, отбеляза тя.
Внимавайте и за телефонни измами, защото дори и по празниците аломошениците не почиват, съветват още от полицията.


description: Взривно устройство не е било намерено на борда

title: Заплаха за бомба приземи самолет на "Луфтханза"

maintext:
Самолет на „Луфтханза” кацна принудително заради заплаха за бомба. Машината е излетяла по разписание от Хюстън по направление Франкфурт, Германия.
Минути след излитането непознат глас отправя телефонна заплаха в централата на компанията в Кьолн, че на борда има бомба.
Самолетът е приземен по спешност на летище "Кенеди" в Ню Йорк в специална зона за сигурност. Всички 530 пътници и екипажът са евакуирани.
При претърсването на машината не е открито нищо подозрително.


description: Фигурите на Дядо Коледа, Снежанка и шейната са любимо място за снимки на децата, но могат да бъдат опасни

maintext:
44 нарушения само за 4 дни при продажбата на светлинна коледна украса установиха проверяващите от Държавната агенция за технически надзор в страната.
Засилените проверки в търговската мрежа продължават, а отговорност за безопасността след инсталирането на украсата носят собствениците.
Фигурите на Дядо Коледа, Снежанка, шейната и елените са любимо място за снимки на централния площад във Варна. Въпреки забраната, по тях често се катерят и играят деца.
В Пловдив, докато проверяваха търговски обекти, инспекторите забелязаха неправилно монтирана външна украса. Една от връзките е опасна и не отговяра на необходимата степен на защита при влажност.
„Тъй като тя е изложена на външни атмосферни условия, има опасност от токов удар, ако някое дете пипне”, обясни Тодор Кесяков от „Надзор на пазара” към Дирекцията по метрология в Пловдив.
Светещите гирлянди за дома също могат да бъдат опасни, ако са с тънки кабели и ненадежден трансформатор. Те трябва да отговарят и на задължителното изискване - разстоянието между щепсела и първата лампа да е минимум метър и петдесет.
Съветът е всеки път да проверявате внимателно продукта, който купувате и да четете инструкцията за употреба, която задължително трябва да е на български.


description: Няма данни за пострадали българи при експлозиите снощи

title: Александър Велев: Най-вероятно зад атентата в Истанбул стои ПКК

maintext:
Фактът, че цел на атентата снощи в Истанбул са полицаи говори, че най-вероятно зад него стои ПКК. Това обяви в предаването „Тази неделя” бившият ни консул в Истанбул Александър Велев.
Най-малко 13 души загинаха, 38 са ранени при две експлозии в Истанбул (СНИМКИ и ВИДЕО)
Турски министри нарекоха атентата терористичен акт
Кола бомба е избухна близо до автобус на полицията в 22,29 ч. местно време пред стадиона на футболния отбор "Бешикташ", който току-що приключил мача си с "Бурсаспор", а след 45 секунди атентатор камикадзе се самовзриви сред група полицаи в съседния парк Мачка.
По последни данни убитите са 38, а ранените над 160. 30 от жертвите са полицаи.
Няма данни за пострадали български граждани.
Все още никой не е поел отговорността за взривовете.
Фактът, че атентаторите са изчакали да приключи футболната срещата и не са загинали много цивилни граждани сочи, че това е търсен ефект, допълни бившият ни консул в Истанбул.
Според него причина за поредния атентат в южната ни съседка е фактът, че през последните години Турция води битки на много фронтове.


description: Селото вече е евакуирано, за да започне операцията по преместването на опасния товар

title: Директорът на пожарната: Жертвите в Хитрино са седем

maintext:
Жертвите от взрива в Хитрино вече са седем, броят на пострадалите остава 29. Сред тях има хора с тежки поражения, обяви пред камерата на bTV директорът на Главна дирекция „Пожарна безопасност и защита на населението” гл. комисар Николай Николов.
До момента официалната информация беше за петима загинали. Според местни хора обаче е възможно да са загинали и повече от седем души. Има и хора в неизвестност.
В момента село Хитрино вече е евакуирано.
„Наложи се да помолим хората да напуснат. Рисковано е това, което ще предприемем тази нощ, и искаме да намалим риска до минимум”, заяви гл. комисар Николов.
На място продължават работа 22 екипа на пожарната, т.е. само пожарникарите са 110 човека. Още толкова са служителите на полицията у гражданската защита.
За момента няма риск за хората, но риск ще възникне, когато започне операцията по премественото на газа от влаковите цистерни в други транспортни средства.
Вижте още във видеото:


description: Има пострадали

title: Тир и лек автомобил се удариха в Кресненското дефиле

maintext:
Тежка катастрофа стана на главен път Е-79 в Кресненското дефиле, предаде БГНЕС.
На входа на дефилето откъм Симитли на остър завой се удрят лек автомобил и тир. Две пожарни са изпратени на мястото на произшествието, а две линейки извозиха пострадалите.
Очаквайте подробности.


description: Фармацевтите имат да получават близо 31 млн. лв.

title: Аптеките може да спрат да изпълняват рецепти по здравна каса

maintext:
Заради решение на Надзорният съвет на Здравната каса да се отложат плащания,- аптеки заплашиха, че ще връщат пациенти.
Проблемът доведе до извънредно заседание на Надзора в кабинета на един от заместник-министрите.
По информация на bTV, вчера вечерта на заседание на Надзорният съвет на здравната каса е взето решение всички пари, които се дължат на аптеките за първите две седмици на ноември да се отложат и да им се платят чак през януари. Става въпрос за около 31 милиона лева. Решението е взето въпреки предложението на оперативното ръководство на касата все пак част от тази сума (около 6 млн. лева) да се плати сега.
Фармацевтичният съюз реагира остро и заплаши, че може да се стигне до там, че аптеки да отказват да отпускат лекарства с рецепта, особено скъпоструващи. „С това решение Надзора бомбардира баланса и стабилността на системата", заяви председателят на фармацевтичния съюз проф. Илко Гетов.
Съгласно сключените договори, при неплащане от страна на касата аптеките имат право да спрат отпускането на лекарства. Върху забавените плащания касата дължи лихви.
Следобед беше свикано извънредно заседание на Надзора в кабинета на заместник-министъра на здравеопазването Ваньо Шарков, който е и председател на Надзора. В резултат 3 от дължимите 30 милиона лева все пак ще бъдат платени сега. Дали парите ще стигнат до аптеките, предстои да разберем.


description: Империята превзе студиото на Тази сутрин

title: "Междузвездни войни": Филмова сага, но и културен феномен

maintext:
И тази година за коледните празници феновете на „Междузвездни войни” получиха най-хубавия подарък – филм в света на научнофантастичната сага. „Rogue One” е „Епизод 3,5”, както го нарича може би най-големият почитател на поредицата у нас – репортерът на bTV Новините Борислав Лазаров.
В студиото на „Тази сутрин” той посочи, че историята за бунтовниците, които открадват плановете за Звездата на смъртта, е загатната още в първия филм от „Междузвездни войни” – „Нова надежда” преди почти 40 години. „Филмът е наистина направен чудесно, не само защото съм фен, но и защото кинаджийски е много добре направен”, коментира Лазаров.
Той показа част от личната си колекция фен артикули, свързани с поредицата, сред тях – шлемове на Дарт Вейдър и имперски щурмовак, отлети по оригиналните калъпи и светлинен меч, направен от българския майстор Бойко Казаков. Всичко това – на фона на малките снимки, преснимани от чужди списания, които се продавали по стрелбищата в детските му години.
За Борислав Лазаров „Междузвездни войни” е културологичен феномен не само заради огромното количество почитатели на сагата (милиони, може би даже милиарди хора от целия свят), но и заради самото съдържание: „Всички идеи в „Междузвездни войни са взети от митологии – неща, които сме учили”.


description: Първите нарушения на прекратяването на огъня започнаха по-малко от два часа, след като то влезе в сила

title: Само два часа мир в Сирия

maintext:
По-малко от два часа след влизането в сила на прекратяването на огъня в Сирия, започнаха сблъсъци между бунтовниците и правителствените сили, предаде Ройтерс, като цитира сирийския Център за наблюдение на правата на човека.
Нарушението е било извършено от страна на бунтовниците, които са превзели позиция на правителствените сили в провинция Хама, съобщава центърът.
Башар Асад изяви готовност да спазва примирието с бунтовниците
Споразумението за прекратяване на огъня в Сирия трябва да влезе в сила от полунощ
Мохамед Рашид, говорител на бунтовническата групировка „Джаиш ан Наср“ пък обвини правителствените сили, че са нарушили споразумението, като са обстреляли районите на селата Атшан и Шейк в провинция Идлиб, която граничи с Хама.
Планираните мирни преговори между режима и опозицията ще се проведат догодина в Казахстан с посредничеството на Русия, Турция и Иран.


description: Анкара обвинява гюленистите за убийството на руския посланик

title: Медийно затъмнение в Турция по темата "Андрей Карлов"

maintext:
Съд в Анкара забрани на средствата за масово осведомяване да отразяват разследването на убийството на руския посланик в Турция Андрей Карлов.
Съдебното решение е било взето в отговор на искане на прокуратурата в Анкара. Забраната се отнася по-конкретно за разпространение на видеозаписи от местопрестъплението, а също на сведения за заподозрени лица.
Тя ще важи до приключване на разследването.
Ислямисти поеха отговорността за убийството на руския посланик в Турция
Коалицията „Джейш ал Фатх“ е активна в Сирия
Карлов беше застрелян миналия понеделник.
Турските власти официално обвиниха гюленистите за неговото убийство.


description: Точното увеличение всъщност е 2,5 пъти – предложената сума вече възлиза на 25 млн. долара

title: САЩ дават двойна награда за информация относно лидера на „Ислямска държава”

maintext:
Държавният департамент на САЩ обяви, че вече наградата за информация относно местонахождението на лидера на терористичната групировка „Ислямска държава” Абу Бакр ал Багдади вече се 25 млн. долара.
Лидерът на „Ислямска държава” се появи след година мълчание
В аудиозапис Абу Бакр ал Багдади призова бойците си да удържат Мосул, към който иракската армия започна офанзива
Увеличението е повече от двойно – през октомври 2011 г. САЩ предлагаха 10 млн. долара за информация, която може да доведе до залавянето на Багдади.
По-рано вчера командирът на частите със специално предназначение на иракските въоръжени сили ген.-майор Фадел Барвари заяви, че въоръжените сили на Ирак знаят местонахождението на Багдади и неговите непрестанни премествания от място на място.
„Багдади лежа десет години в иракски затвори и властите имат достатъчно информация за него. Сега той се намира в град Ел Баадж западно от Мосул (недалече от границата със Сирия)”, каза генералът.
Според него главатарят на терористите се крие под земята и постоянно се мести.
„Той непрекъснато променя външността си, бръсне си брадата или променя чертите на лицето си чрез пластични операции, за да не бъде разпознат”, посочи Барвари.


description: Анис Амри, издирван за атаката на берлинския коледен базар, е прострелян след проверка от пътната полиция в Италия и след това е починал

title: Берлинският атентатор е бил убит в Милано

maintext:
Анис Амри – тунизиецът, който беше заподозрян за нападението на коледния базар в Берлин, е бил убит рано тази сутрин след престрелка в предградие на Милано, съобщи Ройтерс.
Камион се вряза в коледен базар в Берлин, има убити и ранени (ВИДЕО И СНИМКИ)
Полицията работи по версия за терористичен акт
Стрелбата е избухнала, след като Амри бил спрян от пътната полиция.
Издирваният извадил оръжие и прострелял служител на реда в рамото. Полицаите отговорили на огъня и на свой ред ранили нападателя, който по-късно починал, съобщава агенция АНСА.
Двама души са арестувани по подозрение, че са подготвяли атентат в германски търговски център
Задържаните са двама братя от Косово на 28 и 31 години
До тази сутрин германската полиция предполагаше, че извършителят на нападението може би е все още в Берлин.
Вчера пък датската полиция съобщи, че мъж, който отговаря на описанието на Амри, е бил забелязан в северния град Аалборг.
Германските спецполицаи проведоха няколко акции в три града в опит да открият Амри. Вчера те щурмуваха няколко жилища в Берлин и в Дортмунд, а в последствие – и джамия, за която се знае, че е средище на ислямисти. Близо 100 служители на реда претърсиха и бежанския център в град Емерих.
Вчера беше претърсен и туристически автобус в югозападния германски град Хайлброн. По-късно вечерта полицията претърси и самолет на компанията „Еър Берлин“ на стокхолмското летище „Арланда“, именно заради сигнал, че на борда му може би е извършителят на атентата в Берлин.
Знае се, че Амри е пристигнал в Европа преди шест години през Сицилия.
В Италия е лежал в затвора и след края на присъдата му е трябвало да бъде депортиран в родината си.
Това обаче не е станало поради бюрократически пречки. Така Амри се отправил към Швейцария и после към Германия, обясниха братята му, който бяха открити от медиите в Тунис.
Братята на заподозрения за атентата в Берлин: Беше нормален, в затвора се промени напълно
Анис Амри е бил осъден на четири години затвор в Италия, където отишъл след Арабската пролет; после трябвало да бъде екстрадиран в родината си, но това не се случило
Според тях Анис се е променил напълно в затвора.
В Германия тунизиецът е бил в под наблюдение в продължение на 6 месеца, тъй като се е опитал да се сдобие с експлозиви.


description: Шофьорът е с опасност за живота. Жената, управлявала ударената кола също е в болница

title: Тежка катастрофа в Бургас: Лек автомобил удари кола и два камиона

maintext:
Тежка катастрофа в Бургас блокира движението в района на стадион „Черноморец“ в посока Созопол.
Водач на лек автомобил, движещ се с висока скорост, е изгубил управление и е навлязъл в насрещното платно.
Ударил се е първо в товарен автомобил, след което се е врязал в друга кола, чакаща на светофар, преобърнал се е и се е блъснал във втори товарен автомобил.
Водачите на леките автомобили са в болница.
Шофьорът, предизвикал катастрофата, е с опасност за живота. Бил е изваден от колата от шофьорите на камионите.
Млада жена от другата кола е в стабилно състояние.


description: Цените за всички видове стикери са като тези за 2016 г.

maintext:
Продажбата на новите винетки за 2017 г. започва от утре - 20 декември, съобщиха от Агенция „Пътна инфраструктура” (АПИ).
Цените на всички видови стикери са същите като за 2016 г. Цената им беше увеличена в началото на тази година.
60 млн. лв повече събра държавата от продажба на винетки след поскъпването
Спад на продажбите има при годишните винетки
При купуването на винетки шофьорите трябва да изискват касова бележка с вписан регистрационен номер на превозното средство, която трябва да се пази в случай на повреда на стъклото, на което е залепен стикера.
Винетки ще се продават в над 2500 – в бензиностанции, офисите на „Български пощи“, областните пътни управления и гранично контролно-пропускателните пунктове.
В продажба ще бъдат пуснати над 2 млн. винетки, от които 860 хил. бр. са годишни за леки автомобили.
Годишната винетка за леки автомобили е 97 лв., месечната – 30 лв., а седмичната - 15 лв.
В таблицата може да видите цените на всички видове стикери:
До 31 декември т. г. ще има паралелна продажба на винетки за 2016 г. и 2017 г. Годишните стикери за 2016 г. са валидни до 31 януари 2017 г.


description: В кариерата на село Каменяк те трябва да бъдат напълно обезопасени, което ще отнеме още около 15-ина дни

title: Преместените цистерни – на съхранение в каменна кариера

maintext:
Днес в Хитрино трябва да бъде направен опит за спиране на теча от първата обърнала се цистерна, а после тя трябва да бъде изправен и преместена.
Цистерните се преместват в каменната кариера в близкото село Каменяк. Там те трябва да бъдат напълно обезопасени, което ще отнеме още около 15-ина дни.
В момента на кариерата в Каменяк са шест цистерни от дерайлиралата композиция, като се очаква в рамките на деня да пристигнат още три.
Снощи екип на bTV влезе в призрачното село Хитрино, заедно с представители на полицията.
Как изглежда то през нощта, вижте тук:
Хитрино през нощта: Призрачно и страшно
Бедственото положение в селото остава


description: Сутринта ни ще между минус 10° и минус 5°

title: Слънчево, но студено време в събота

maintext:
Днес времето ще е предимно слънчево. През деня ще се появи слаб западен вятър.
Сутринта ще е студено с минимални температури, в повечето райони, между минус 10° и минус 5°, в София около минус 9°. Максималните температури ще бъдат между 1° и 6°, в столицата 1-2°. Вечерта от север облачността ще започне да се увеличава, но не се очакват валежи.
Над планините ще бъде предимно слънчево. Ще духа умерен, по най-високите върхове силен север-североизточен вятър. Максималната температура на височина 1200 метра ще е около минус 2°, на 2000 метра около минус 9°.
По Черноморието ще бъде предимно слънчево. Ще духа до умерен запад-северозападен вятър. Максималните температури ще бъдат около 3°-4°. Температурата на морската вода е 6-7°. Вълнението на морето ще бъде 2-3 бала.


description: На мястото има 4 пожарни коли

title: Пожар избухна в жилищна кооперация в кв. „Банишора”

maintext:
Пожар гори в жилищна кооперация в столичния кв. „Банишора”, предаде БГНЕС. Огънят е тръгнал от втория етаж на кооперация, която се намира в близост до детска градина на ул. „Сливен”. В момента на място има 4 пожарни коли.
Районът е отцепен. Гъстият пушек, излизащ от сградата, се вижда отдалече.


description: По-рано днес външният министър Сергей Лавров поиска точно това, като се позова на принципа на реципрочността

title: Владимир Путин: Няма да гоним американски дипломати

maintext:
Руският президент Владимир Путин отказа да изпълни искането на своето министерство на външните работи и да изгони 35 американски дипломати в отговор на подобна мярка, предприета от САЩ.
Вчера Вашингтон обяви санкции срещу Русия заради предполагаемата ѝ намеса в американските президентски избори и нареди да бъдат изгонени 35 руски дипломати.
По-рано днес руският дипломат №1 Сергей Лавров заяви, че Москва не може да остави „без отговор подобни номера, (тъй като – б. ред.) реципрочността е закон в дипломацията и международните отношения.”
Руското МВнР поиска да Москва да изгони 35 американски дипломати
Вчера Вашингтон обяви за персона нон грата 35 руски дипломати, заради кибернамеса на Москва в американските избори
„Освен това предлагаме да се забрани на американците да използват вилата си в Серебряний Бор (популярна сред московчани паркова зона, б. р.) и склада на ул. „Дорожная”, каза още руският министър.
Президентът Путин обаче отказа да приложи принципа на реципрочността и заяви, че Москва няма да падне до нивото на „безотговорната дипломация”, а ще работи да възстанови отношенията си със САЩ при управлението на новоизбрания президент Доналд Тръмп.


description: В света има емоционален наказателен вот към политическите елити, допълни той

title: Даниел Вълчев: Не мисля, че вотът за Румен Радев е вот за БСП

maintext:
„Не мисля, че вотът за Румен Радев е вот за БСП. Също така не мисля, че вотът за Красимир Каракачанов е вот за Патриотичния фронт”, заяви Даниел Вълчев от Реформаторския блок в предаването „Лице в лице”.
Той определи тези резултати като протестен вот. „В света има емоционален наказателен вот към политическите елити. Обикновеният човек се чувства малко изгубен и противоречието идва от това, че е свръхинформиран, но някак личното му мнение има все по-малко значение”, смята Вълчев.
„Тези избори показаха, че парламентарното мнозинство и ГЕРБ имат криза с легитимността. Не можеш да преодолееш тази криза с някакви процедурни хватки. Тя се преодолява с избори и от РБ разбрахме, че ГЕРБ мислят тъкмо по този начин”, допълни Вълчев.
Трайчо Трайков: Правителство на реформаторите би било като заложник
Според него до изборите няма време за създаване на нови партии
Той определи провеждането на предсрочни парламентарни избори като редно.
„Отговорността да се състави правителство в този парламент е малка. Отговорно е обаче да се проведат разговори с партньори, за да се подходи към една конституционна процедура”, смята Вълчев. По думите му срещата между реформатори и ГЕРБ е била именно такава.
Вълчев определи позицията на Реформаторския блок като сравнително ясна. „Има едно неудобство – ще поставим президента Росен Плевнелиев в едно неудобно положение да трябва да съставя служебно правителство за къс период от време”, допълни той.
РБ: В 11 ч. получаваме мандата, в 12 – говорим с ГЕРБ, в 13 може да го върнем
В понеделник именно реформаторите ще получат последния възможен мандат за съставяне на правителство в рамките на този парламент
„Той трябва да назначи правителство за един къс период с ясното съзнание, че новият президент по всяка вероятност ще назначи свое. И сега – кой нормален човек ще иска за един месец, и то по време на празници, да поеме тази работа? Освен някой, който работи за автобиографията си и да го запише там”, каза Вълчев.
„Понеже има всякакви подозрения дали пък не сънуваме как изведнъж ще направим някакво велико правителство – не сънуваме. Просто се отнасяме отговорно”, категоричен е Вълчев за позицията на Реформаторския блок.
„Истината е, че от вчера сме в предизборна кампания както всички други политически партии”, допълни той.


description: В нощта на атентата Мустафа от Разград е на метри от трагедията

title: Българин, свидетел на атентата в Берлин: Трагедия беше, беше ужасно

maintext:
Когато преди три дни камион се вряза в коледния базар на „Брайтщайтплат“ в Берлин, отнемайки живота на 12 души, на мястото е бил и един българин – Мустафа от Разград.
В страшната нощ той е на метри от събитията.
„Трагедия беше. Аз бях тук тази вечер и видят как тирът влиза. Ужасно беше“, разказва той.
Атентатът в Берлин: Кои са жертвите?
Докато полицията все още издирва извършителя на атаката, някои от жертвите вече са идентифицирани
В първите минути помагал на ранените. „После, след 2 – 3 минути, пристигнаха полицаи и линейки“.
Днес базарът отново запали светлини, но посрещна посетители с бетонни заграждения и въоръжени полицаи. Повечето павилиони вече са ремонтирани. Празно е само мястото, където се врязва камионът убиец.
Берлинчани: Случи се. Трагедия е, но не можеш и да я предотвратиш
Днес за първи път след атентата първите си посетители ще посрещне и коледният базар на „Брайтшайтплац”
Работещите на базара запазиха мълчание и трудно сдържаха сълзите си.
„Ще се въздържаме от силна музика. Въпреки това ще се срещаме тук, за да разговаряме, да тъжим заедно, но в известен смисъл и да празнуваме“, каза Клаус-Юрген Майер, председател на съюза на работодателите в Берлин.
На откриването на базара беше и Мустафа.
Берлинчани се зарекоха: „Няма да ни разделите“
Вижте във видеото атмосферата в града два дни след атентата
Посетителите пък бяха със смесена чувства. Те описаха атмосферата като „спокойна, но и малко тъжна“.
Вижте повече във видеото:


description: Нова сграда на Европейския съвет в Брюксел предизвиква противоречиви реакции

title: "Европа" или "Космическо яйце"? (СНИМКИ И ВИДЕО)

maintext:
Европейският съюз се похвали с нова луксозна придобивка - сграда "Европа", в която ще се помещават срещите на Европейския съвет от догодина. Зданието се намира точно до старата сграда и струва на съюза 321 милиона евро, което е и една от основните критики към проекта - защо се дават толкова много пари на европейските данъкоплатци в тези тежки времена на криза, политически сътресения и заплахи за сигурността.
Недоволни никога не липсват, затова нека се разходим из сградата, така че всеки да си направи изводите, струва ли си тази инвестиция?
Почти цялата фасада на сградата е стъклена, като символ на прозрачността в европейските институции. Проектът минава за "еко", защото строителите са събрали и рециклирали стари дограми от страните членки. 11-етажният витраж с 3750 прозореца обаче ще бъде истинско предизвикателство за хората, които ще го чистят.
Архитект на проекта е белгиецът Филип Самин. Той споделя, че най-голямата му трудност било, как да побере кръгла заседателна зала в правоъгълна сграда. Така една нощ го осенила идеята за прозрачна сфера, която да прозира зад стъклената фасада. Футуристичният дизайн през простото око на минувачите вече роди прякора "Космическото яйце".
Заседателната зала логично е "черешката на тортата". Идеята на Самин била са просторно, светло помещение, където всеки лидер, независимо от грижите, с които идва на главата да се чувства в приветлива среда. За това помага разноцветен килим на пода и тавана, който символизира допълващото се многообразие в Европейския съюз... по малко наивен начин.
Западната страна на "Европа" всъщност е реставрирана част от дворец в стил Арт деко, използван с годините за министерско учреждение, а преди това е бил щаб на хитлеристките окупатори на Белгия.
Очаква се първите заседания в новата сграда да се проведат още през януари 2017-а година, а първия Европейски съвет е насрочен за март.
За домакините на "Европа" сега стои въпросът какво ще правят с помещенията, предвидени за Великобритания, след като Обединеното кралство реши на референдум да напусне Европейския съюз. (По ирония на съдбата, бившият британски премиер Дейвид Камерън беше и един от най-ревностните критици на новата сграда, като я наричаше "позлатената клетка" - б.а.)


description: Тя определи това като политическо преследване

title: Обвиниха бившия президент на Аржентина Кристина Кирхнер в корупция

maintext:
Бившият президент на Аржентина Кристина Кирхнер (2007-2015 г.) бе обвинена от съдия в Буенос Айрес в облагодетелстване на близък до нея бизнесмен при възлагане на публични поръчки, предаде Франс прес, цитирана от БТА.
"Съдия Хулиан Ерколини повдигна обвинения на бившия президент за нерегламентирани отношения и злоупотреба със служебно положение. Той нареди да се замрази имуществото й на стойност 10 милиарда песо (600 милиона евро)", се казва в изявление на министерството на правосъдието.
Кирхнер, която вече е разследвана по дело за спекула с валутни курсове, заяви на излизане от съда, че е жертва на политическо преследване.
Тя е заподозряна във фаворизиране на бизнесмена Ласаро Баес, за да печели търгове за строителни дейности в южната провинция Санта Крус.
Повдигнати са обвинения и на министъра на държавното планиране при управлението на Кирхнер, Хулио де Видо.
Ласаро Баес е в затвора от април. Той е близък до президента Нестор Кирхнер (2003-2007 г.) и съпругата му Кристина и съществено е забогатял по време на трите президентски мандата на двойката.


description: Причината е в повишения риск от тероризъм в ЕС, макар конкретна заплаха за България да няма

title: МВР: Ще има засилено полицейско присъствие по Нова година

maintext:
Полицейското присъствие около Нова година ще бъде засилено в цялата страна.
Допълнителните мерки по празниците се вземат заради повишения риск от тероризъм в ЕС. Конкретна заплаха за България обаче няма, увери главният секретар на МВР Георги Костов.
За всеки случай обаче ще бъде засилено полицейското присъствие около жп и автогари, а също и на местата където се събират повече хора.
Повече полиция ще има и около центровете за настаняване на мигранти в цялата страна.
Особено засилени ще са мерките в зимните курорти, обясниха още от МВР.


description: При неуспешния опит охраната застреля втория крадец

title: Съдът в Бургас прати в затвора младежа, опитал да обере инкасов автомобил в Средец

maintext:
Бургаският окръжен съд осъди на шест и половина години лишаване от свобода 21-годишния Бойко Борецов, който се опита да обере инкасов автомобил в Средец.
На 8 февруари тази година в центъра на града Борецов и братовчед му Христо Борецов нападнаха шофьора и охранителя на инкосовия автомобил, в който били съхранявани 144 хил. лева, предназначени за пенсии.
При нападението охранителят застрелят Христо Борецов.
Охранителят, застрелял нападателя от Средец, най-вероятно няма да носи наказателна отговорност
Той е действал в условията на неизбежна отбрана
Днес в съдебната зала Бойко Борецов се призна за виновен и сключи споразумение с прокуратурата. Така той ще лежи в затвора четири пъти по-малко от предвиденото в закона.
Осъден младеж спрял единия обирджия от Средец
19-годишният Митко се включил незаконно към енергото
Обвинението се е съгласило на сделката заради липсата на криминални регистрации и младата възраст на извършителя към момента престъплението – тогава Борецов не е бил навършил 21 години, обясни прокурорът Георги Чинев.
Вижте повече във видеото:


title: Осигурено е необходимото количество вода за гасене на пожара в с. Хитрино

maintext:
ВиК-Шумен е осигурило необходимите количества вода за гасенето на пожара в село Хитрино днес. Водоемите са с достатъчни водни количества, съобщи пресцентърът на Министерството на регионалното развитие и благоустройството. Всички пожарни автомобили са захранени с вода. Заради недостатъчен дебит налягането на два пожарни хидранта е намаляло, в резултат на което автомобилите са насочени към други хидранти. Налягането вече е възстановено.
Нивото на водата във водоема на Хитрино е достатъчно. Веднага е пуснат дълбок сондаж. Наличен е и дренаж - помпена станция, но в момента не се налага тя да работи.
Взривът в Хитрино: Седем загинали, 29 ранени (СНИМКИ и ВИДЕО)
Влаковата композиция, която дерайлира и избухна, се е състояла от общо 26 цистерни, три от които са превозвали пропан-бутан, 20 – с пропилен, а три са били празни
За да се гарантира необходимото количество вода за селото, е ограничено водоподаването към три съседни населени места - Върбак, Каменяк и Тимарево. В момента те имат достатъчни количества вода в собствените водоеми. Помпените станции по водоснабдителната система се управляват ръчно.
Осигурено е необходимото количество вода за охлаждане на останалите цистерни от влаковата композиция, за да не се запалят и те, като вече няма опасност това да се случи.
Гарантирано е количеството на водата за гасене на тлеещите огнища на къщите и за захранването на центъра на Хитрино.
Качеството на питейната вода не е подложено на риск, тъй като в района на селото няма открити водоизточници.
Кънчо Неделчев - началник на Регионалния отдел "Национален строителен контрол" в Шумен, и инж. Розалина Арнаудова от същия отдел пътуват към мястото, за да участват в огледа и да констатират щетите в Хитрино в резултат на аварията.
Областното пътно управление в Шумен мобилизира и изпраща техника и екипи, които да подпомогнат разчистването на терена.


description: Те смятат, че Владимиров е добре екипиран, с опит и има големи шансове да оцелее

title: Доброволци от Русе ще се включат в акцията по издирването на туриста в Стара планина

maintext:
Шестима доброволци от русенското туристическо дружество "Приста" ще се включат в акцията по издирването на 40-годишния Тодор Владимиров от Русе, който изчезна във вторник в Стара планина. Това съобщи председателят на дружеството Сашо Попов, цитиран от БТА.
Той обясни, че в момента има спасители, които го издирват, но времето е лошо. По тази причина основната част от акцията ще бъде в събота и в неделя, ако дотогава мъжът не бъде открит.
Лошото време не позволява в издирването на изгубения турист да се включи хеликоптер
Силният вятър, мъглата и снеговалежът не позволяват и участието на армия и полиция в акцията
"Прогнозата през почивните дни е за по-спокойно време и ще се включат повече хора. Ще се качим и ние, като утре тръгваме от Русе. Познаваме Тодор и искаме да бъдем в помощ на Планинската спасителна служба", обясни Попов.
Той и останалите петима доброволци са планинари с повече от 20 години опит. Сред тях е и пещернякът Теодор Кисимов, който преди няколко години постави български рекорд, като достигна до сухото дъно на най-дълбоката пещера в света Крубер-Вороня /-2196 метра/ в Абхазия.
По думите на Попов Тодор Владимиров е с опит. Той е бил добре екипиран, с палатка, със спален чувал и с шалте.
"Има голям шанс да е стигнал до горския пояс и да чака да спре бурята. Носел е и храна със себе си. Има съвсем реален шанс да оцелее", обясни Попов.
Той каза, че преди седем-осем години 40-годишният мъж е изкарал курс по пещерно дело в туристическото дружество "Приста" - за работа на въже. Попов обясни, че Владимиров не е член на дружеството, като ходи сам по планините и си пада по екстремните спортове. Работи като строителен алпинист.


maintext:
Кръщелниците на Джордж Майкъл ще наследят част от неговото богатство. Състоянието на музиканта възлиза на близо 105 млн. британски лири.
Хора от обкръжението на Майкъл разкриват, че щедро е дарявал за благотворителни каузи, лично е давал пари на хора в нужда и е работил в приют за бездомни, но е настоявал благотворителната му дейност да остане в тайна.
Агентът му съобщи вчера, че Джордж Майкъл е починал от сърдечна недостатъчност, но точната причина за смъртта ще бъде ясна едва след аутопсията.
Стотици фенове се стекоха пред къщата на поп иконата в Лондон, за да оставят цветя и да почетат паметта му.


description: Нека заградим всичките си граници, за да пазим света от самите нас

title: Ритник в лицето на България

maintext:
Тези дни името на България отново бе оплюто. Беше окаляно. Всъщност България получи ритник в гърба. При това от четирима свои поданици. Кадрите от берлинското метро обиколиха бързо-бързо целия свят. И за кой ли път накараха хората да говорят за България само и единствено с лошо. И с недоумение.
Каква е страната, отгледала и възпитала четиримата питекантропи, които се забавляват с болката и нещастието на една невинна жена?
Арестуваха българин в Берлин като съучастник в брутално нападение на жена (ВИДЕО)
Инцидентът предизвика вълна от недоволство в Германия
В началото имаше надежда, че не са българи. Напразно. Нашенци – от първия до последния. После започнаха обясненията – ама, те били цигани. И като са цигани – какво? За тях важат други закони? Или те имат други паспорти?
Никой не се интересува какви са, за семейството на пострадалата, за нейните приятели, за всички те са просто „българи“. И край. Клеймото е сложено и всички ние сме дамгосани с него. Виновни и невинни. Под един знаменател. За хората, живеещи в нормалния свят, това представляваме ние – тотални кретени, изпълзели отнякъде, проникнали след цивилизацията и заели се с нейното постоянно рушене. Физическо и нравствено.
Сега ще започнат и въпросите. И първият, естествено, е „защо“. Какво кара четирима здрави прави мъже да издебнат на стълбите в метрото една беззащитна жена и да я изритат в гърба така, че тя да прелети 7 – 8 метра и да се просне по очи на перона?
Нападателят от берлинското метро е българин
Мъжът се е укрил у нас, подготвят екстрадирането му
Някой вероятно ще каже, че няма как това да не е последица на нещо, случило се преди групичката да попадне в полезрението на охранителните камери. И какво да е то? Може би горката жена просто е направила някаква забележка на чудната четворка? Можем да си представим десетина причини за това – като започнем с пиенето на алкохол и разхождането с шишета в ръка, преминем през шумно и невъзпитано поведение и стигнем до хорово пеене на „Издислав“ по тунелите на метрото.
Проблемът за родните бабаити е, че там, в цивилизацията, не мълчат, когато видят нещо нередно. Там ти правят забележка, когато не се държиш възпитано, а не мълчат съучастнически. Там се хвърлят да помагат, когато бият някого, а не обръщат глава настрани и не подминават безучастно. Там излизат на улицата и протестират, когато не са доволни, а не се прибират вкъщи да се напият, да псуват и да пребият жена си.
Кой е българинът, блъснал жена в берлинското метро?
26-годишният Светослав Стойков e живеел във Варна, преди да замине за Германия, в къщата му отричат да са го виждали
Така че, каквото и да е станало (ако е станало) – извинение няма. Нито смекчаване на вината. Защото ритникът не беше просто в гърба на нещастната жена. Ритникът беше в лицето на България и сега дълго ще носим последиците от това. Едно подобно действие ликвидира десет добри. Една такава свинщина унищожава граденото с години име на милата на татковина.
Само един ритник разрушава постигнатото от Райна Кабаиванска и Христо Явашев – Кристо. Калният шут е по-силен от ударите на Стоичков, Бербатов и Кобрата. Полетът на жената към перона става повод да бъде забравен полетът на душата по време на изпълненията на Николай Гяуров или Васко Василев.
А още по-ужасното е, че берлинската случка е само част от дълга поредица подобни „български“ изпълнения в чужбина. Които преминават безнаказано, но оставят дълбоки следи в съзнанието. Защото, очевидно, срещу простотията и вулгарността „бронебойни патрони няма открити“. А би било добре, ако държавата можеше да прибира български паспорти със същата лекота, с която ги раздава. Да отнема правото да се наричаш „българин“. И да те запраща на географското бунище – там, където сам си заслужил да бъдеш.
Тогава четиримата примати щяха да се превърнат в чергари, в безродници. Защото, ако продължаваме с бездействието и липсата на адекватна реакция при подобни изстъпления, няма да е далеч денят, в който, за да защитим съществуването на цивилизацията от набезите на подобни уроди, ще трябва да изградим телена ограда по всичките си граници. Да пазим света от самите нас. И единственото ни упование ще бъде естественият подбор.


description: АП: Убийството на руския посланик пасва на дългогодишната традиция на политическо насилие в страна, където страничният ефект от сирийската война се задълбочава до състояние на хаос

title: Колко е крехка сигурността в Турция?

maintext:
Убийството на руския посланик в Турция пасва на дългогодишната традиция на политическо насилие в страна, където страничният ефект от сирийската война се задълбочава до състояние на хаос, пише Кристофър Торчия от Асошиейтед прес.
Токсичната комбинация от проблеми в Турция включва кюрдските бунтове в съчетание с чистка в държавния апарат, последвала провалилия се опит за преврат през юли. Това означава, че за момента ситуацията със сигурността ще остане изключително крехка.
Докато Русия и Турция подозират, че убиецът на посланик Андрей Карлов е бил част от по-широка конспирация, турското правителство детайлно проверява негова съпричастност или подпомагане от ислямистки бунтовнически групи в Сирия, които може индиректно да са радикализали някои млади турци.
"Това е като бумеранг", казва Халил Каравели от базирания в Швеция Ценралноазиатски кавказки институт и Програмата за проучвания на пътя на коприната.
Той казва, че съчетанието от твърдата линия на турския национализъм и сунитския фундаментализъм просперира в някои части на Турция, създавайки потенциални възможности за възникване на насилие в самата страна.
Каквото и да е мотивирало стрелецa Мевлют Мерт Алтънташ - полицай, който не е бил на служба, да стреля по посланик Карлов на фотоизложба в Анкара в понеделник, то не може да бъде потвърдено. Той крещеше религиозни фрази и изглеждаше, че осъжда руските бомбардировки над държаните от бунтовници квартали в сирийския град Алепо. Стрелбата по посланика беше предшествана от протести на турци, които критикуваха руската подкрепа за сирийския президент Башар Асад.
Турският президент Реджеп Тайип Ердоган обвини движението на живеещия в САЩ ислямския проповедник Фехуллах Гюлен за убийството, докато Русия заяви, че изводите трябва да бъдат оставени на разследващите.
Гюлен вече беше обвинен за осуетения опит за военен преврат през юли, който наложи въвеждането на извънредно положение в страната, удължи продължителността на предварителните задържания преди съдебни процеси, наложи ареста на около 38 хиляди души и отстраняването на повече от сто хиляди души от държавна служба.
Турция и Русия, които бяха в трудни отношения през последната година, описаха убийството като опит да се попречи на подобряването на сътрудничеството помежду им, което се надяват да доведе до стабилизиране на Сирия и консолидиране на тяхното влияние там.
Политическите сметки по отношение на Сирия идват в момент, в който Турция преживява бомбени нападения, които разтърсват правителството на Ердоган, който в същото време иска да увеличи правомощията на президентския си пост чрез конституционни реформи.
Обвиняван в авторитарно поведение, Ердоган триумфално спечели още сподвижници след опита за преврат, но убийството на руския посланик притесни турския народ, който преживява един от периодите, изпълнени с най-много насилие от десетилетия насам.
Турбуленциите предизвикаха сравнения с политическите вълнения през 70-те години, които доведоха до военния преврат през 1980 г. Тогава леви и десни политически групи се изправиха една срещу друга, а накрая армията се намеси, за да възстанови реда - стъпка, която бе опетнена от злоупотреби с правата на човека от страна на държавата.
Този път Турция се бори с нападения на кюрдски бунтовници, разполага войници в Северна Сирия, за да се сражават с кюрдите и с групировката "Ислямска държава" (ИД), и прави чистка на предполагаеми последователи на Гюлен. Турция също така е мишена на предполагаеми екстремисти от ИД, след като оказа по-мощна подкрепа на предвожданата от САЩ война с групировката.
Турската традиция на политическо насилие включва и последните години на Османската империя в началото на 20-и век, смята Хауърд Айсенстет, доцент по история на Близкия изток в университета "Сейнт Лорънс" в Ню Йорк.
"Рухването на кюрдския мирен процес, увеличаващият се авторитаризъм на Ердоган и преливането на сирийската гражданска война подхранват всичко това, както и опитът за преврат и опитът на правителството да мобилизира народа", коментира Айсенстет в имейл.
Съдейки по минали убийства или опити за убийства в Турция, дори разследването на убийството на Карлов да стигне до ясни заключения, пак ще останат въпроси:
- Мехмет Али Агджа - турчинът, който стреля и рани папа Йоан Павел Втори, първо заяви, че е действал сам. След това спомена България и съветските тайни служби като организатори на атаката, а намеси също и Иран. Освободен през 2010 г., Агджа някога е имал връзки с дясна въоръжена групировка в Турция.
- През 2007 г. етническият арменски журналист Хрант Динк, който получаваше смъртни заплахи заради коментарите си за масовите убийства на арменци от турците през 1915 г., бе застрелян пред редакцията си в Истанбул. Двама заподозрени, включително тийнейджърът, който стреля, бяха арестувани и пратени в затвора, но твърденията, че се прикриват служители по сигурността, които са пренебрегнали предупрежденията, че Динк ще бъде нападнат, се влачат в съда от години.
- Миналата година Тахир Елчи - кюрдски адвокат, който ръководеше адвокатската колегия в Диарбекир в Югоизточна Турция, бе убит, докато даваше изявления за журналисти пред джамия. Убийството му не е разкрито.
Смъртта на Карлов е последният шокиращ акт на насилие в Турция - дом за няколко милиона сирийски бежанци и терен за многобройни заплахи за сигурността.
"В държава, която е дестабилизирана по този начин, и която е замесена във война от другата страна на границата си, вероятността нещата да се влошат е много голяма", каза Каравели.
(БТА)


description: Поти 46 млн. граждани трябва да решат одобряват ли конституционната реформа

title: Италианците гласуват за реформа на държавното управление

maintext:
Италианците гласуват днес на референдум за конституционна реформа. Почти 46 млн. граждани трябва да решат дали подкрепят или не одобрената от лявоцентристкото правителството на Матео Ренци реформа, която вече бе гласувана в парламента, но без необходимото квалифицирано мнозинство, за да реализира на практика.
На този референдум няма кворум, резултат ще бъде признат, независимо от равнището избирателната активност.
Един от ключовите моменти на реформата е промяна в състава и функциите на парламента.
Предлага се премахването на горната камара Сената в сегашния му вид, за да се облекчи законодателния процес, да се избегне дублирането при обсъждането на законопроектите и осигуряването на по-голяма политическа стабилност в Италия, където през последните 70 години бяха сменени 65 правителства.
Според замисъла Сенатът няма да бъде избираем орган, в него ще влизат представители на областите, както и кметовете на големите градове.


title: Черна събота за Хитрино: 7 загинали и 29 ранени след взрив на цистерни (ОБЗОР)

maintext:
Седем души загинаха, а 29 са ранени след като цистерни с пропан бутан се взривиха на гарата в центъра на Хитрино. Композицията от 26 цистерни е трябвало да направи отбивка, за да пропусне по трасето пътнически влак. 12 от цистерните обаче дерайлират и се взривяват.
Разрушенията, пожарите и нанесените щети са с размерите на бедствие. Шуменското село изглежда като след война.
Влаковата композиция от цистерни, пълни с газ, се взриви в 5:40 ч. тази сутрин. Ударната вълна срина до основи къщи и сгради, десетки бяха затрупани, а после спасени изпод руините.
Взривът предизвика пожари, които оставиха десетки семейства без дом. В понеделник ще бъде ден на национален траур в памет на жертвите.
РЕАКЦИИТЕ НА ВЛАСТТА
Още в 6 ч. сутринта в транспортното министерство вече са работили по изясняване на случая, обясни министърът в оставка Ивайло Московски. На гарата в Хитрино влакът е трябвало да направи отбивка, за да освободи трасето за пътнически влак.
< >
Постовият стрелочник на гарата е забелязал искри от локомотива на влизане, което може да означава вероятно маневра от страна на машиниста и опитване на намаляване рязко на скоростта, обясни министърът на транспорта в оставка Ивайло Московски.
На 16-та минута от подаването на сигнала пожарните коли са били на мястото на инцидента, твърди директорът на "Пожарна безопасност и защита на населението" главен комисир Николай Николов, който отхвърли обвиненията за неадекватни реакции. Първата линейка е била на мястото в 5:54 ч., съобщиха от Министерството на здравеопазването.
Премиерът в оставка Бойко Борисов също пристигна на мястото на инцидента. Успокои, че най-вероятно нов взрив не се очаква, че здравните власти са мобилизирани, и че държавата ще помогне на оцелелите.
Избраният за президент на България ген. Румен Радев, който също посети района, заяви, че трагедиите ни напомнят колко сме уязвими и, че трябва да бъдем солидарни.
Румен Радев: Надявам се, че хората в Хитрино няма да живеят 2 години във фургони
Новоизбраният президент призова да се установят истинските причини за тежкия инцидент в селото и да се потърси отговорност
Кметът на Хитрино каза, че трагедията е голяма, има напълно изгорени къщи и ударната вълна е била много силна. Той обясни, че влаковата линия разполовява селото на две и минава през самия център, а инцидентът е станал на самия прелез , където има магазини и къщи.
През целия ден пожарникарите гасят горящите цистерни и ги обливат с вода, за да не се стигне до нов взрив. Други продължават да търсят оцелели под руините.
ПРИЗРАЧНОТО СЕЛО
Властите решиха да пристъпят към спешна евакуация на населението. Селото от около 700 души вече е празно.
Голяма част от хората не са искали да напуснат домовете си, предимно възрастни, които са изключително привързани към имуществото си.
Полицейските екипи и медиците са обследвали всяка къща, като за това дали има хора в къщите са се ориентирали главно по пушека от комина.
Община Шумен изрази готовност да подслони евакуираните хора. Повечето от хората обаче са предпочели да останат при свои близки.
14 души са настанени в кризисен център в Шумен. Зам.-кметът на града д-р Светлана Маркова съобщи, че всичко необходимо е осигурено, имало е много желаещи да донесат храна. Хората ще останат в центъра, докато трябва. Донесени са и дрехи, тъй като някои са били само с дрехите на гърба си, с които ги е заварила взривната вълна. На мястото пристигнаха психолози, които ще работят с потърпевшите.
От БЧК отправиха призив към всички неправителствени организации и доброволци, които имат намерение да отидат да помагат в Хитрино, да не го правят, тъй като е осигурена нужната организация. БЧК и представителите на всички институции са на мястото и вършат всичко необходимо към момента.
Полицейски екипи ще бъдат ангажирани с опазването на покъщнината на евакуираните хора.
Разруха и пепел в Хитрино (ГАЛЕРИЯ)
29 са пострадалите при взрива на цистерните с газ в Хитрино
ПОМОЩИ ЗА НАСЕЛЕНИЕТО
Нуждаещите се от Хитрино ще получат по 325 лв. помощи още днес, съобщи кметът на селото Нуридин Исмаил.
Сформирани са две комисии – социална и строителна, с участието на Областна администрация, които описват щетите, обясни кметът. По думите му в понеделник до обяд трябва да има доклад на комисията, за да направят конкретни искания до Министерски съвет за отпускане на целеви подпомагания – както за публичните, така и за частните сгради.
Според Нуридин Исмаил от утре ще започне отстраняването на щетите от засегнатите жилища.
От утре или понеделник ще бъде разкрита набирателна банкова сметка за подпомагане на пострадалите при газовата експлозия в Хитрино, съобщи още кметът на общината.
Разкриват сметка за подпомагане на пострадалите в Хитрино
Кметът благодари на всички, които са изразили желание да помогнат
РАЗСЛЕДВАНЕТО
Техническа неизправност или човешка грешка - разследването тепърва ще изясни кой е виновен за трагедията в Хитрино, отнела човешки живот. Жп служител разказва, че е видял искри от локомотива на злополучния влак. Експертите казват, че това е пряко свързано с рязко намаляване на скоростта на машината и най-вероятно непремерена маневра на машиниста е довела до тези искри и взрив на вагоните с лесно запалим газ.
Машинистите вече са разпитани. Следователи са иззели от локомотива измервателни устройства и тахошайбата.
Главният ревизор на НКЖИ Бисер Минчев беше категоричен, че няма съмнение по отношение на жп линията, както и на сигнализацията. По думите му на участъка в Хитрино се правят ежегодни ремонти.
Цистерните на взривилия се влак са проверени. Машинистите са минали инструктаж, преди да тръгнат на път. Това каза за bTV Димитър Баев, зам.-управител на „Булмаркет”.
Зам.-шефът на „Булмаркет”: Цистерните са проверени, машинистите са минали инструктаж
Има строго установени правила, които са спазени, каза Димитър Баев
Всеки влак си има пътен преглед, има ревизия и има строго установени правила, по които се прави оглед на влака, съответно проверка на състоянието му. Във влакообразуващите гари се правят допълнителни проверки. Има си технология, която е била спазена, допълни Димитър Баев.
Той обясни, че товарът е на румънски собственик, цистерните са румънски. Те са били получени в Русе, закарани са били до Бургас, където са натоварени, и са тръгнали обратно към границата.
Предстои рискова операция по изтегляне на цистерните
Повод за решението за евакуация на цялото село е предстоящата извънредно рискова операция по изпразване на цистерните и тяхното изтегляне.
Високорискова операция спасява Хитрино от нов взрив в неделя сутринта
Премиерът Бойко Борисов обяви, че даже полицаи и пожарникари няма да останат в селото
12-те дерайлирали цистерни трябва да бъдат вдигнати, за да бъдат премахнати. Преди това те ще бъдат преточени, за да започне възстановяване на контактната мрежа, тъй като там са най-големите щети, обясни Бисер Минчев, главен ревизор на НКЖИ.


description: Кукерският фестивал се провежда на 1 януари

title: В Разлог трескаво се подготвят за „Старчевата“

maintext:
В Разлог тече трескава подготовка за традиционния кукерски фестивал „Старчевата“, който се провежда на 1 януари.
Тогава пред жителите и гостите на града ще излязат кукери (чауши) от седем квартала на града.


title: Въоръжен с ножове шофьор нападна друг заради паркомясто в „Младост”

maintext:
Въоръжен с ножове шофьор налетя на бой в столичния ж.к. „Младост”. Причината – спор за паркомясто.
Нападателят е счупил прозорците на две коли и вратата на фирмен офис. По чудо няма пострадали.
Скандалът между двама шофьори започва в подземен паркинг на един от блоковете в жилищния комплекс и продължава на улицата.
Спорът е забелязан и от друг шофьор, който прави забележка на нападателя – само за да се превърне в преследван от него.
Нападателят вече е установен и полицията го издирва.
Хората от офиса пък твърдят, че в района често има коли със срязани гуми. Според месните хора в основата на проблема са малкото места за паркиране.
Вижте още във видеото:


description: Те обаче така и виждат бял свят, тъй като не ги смятал за достатъчно добри

title: Джордж Майкъл имал готови три албума, преди да почине

maintext:
Джордж Майкъл е имал готови неиздадени три албума, преди да почине, пише в. „Дейли мирър“.
Те обаче така и виждат бял свят, тъй като ги смятал за не достатъчно добри.
Работните им заглавия са Trojan Souls, Extended Plaything и White Light.
Една от песните, включена в последния албум, Майкъл изпълни на церемонията по закриването на летните олимпийски игри в Лондон през 2012 г.
„Джордж Майкъл изцяло контролираше издаването на своите творби. Нито аз, нито който и да било друг, успя да пристъпи това негово правило!“, коментира бившият му партньор от поп дуета „Уам“ Андрю Риджли.
Сред колегите си Майлъл беше известен като блестящ и талантлив музикант, но и упорит перфекционист. По време на своята кариера британският певец, поет и музикант от гръцки произход е продал над 100 млн. копия от албумите си, което го нарежда сред най-успешните поп изпълнители.


description: Според властите е извършен терористичен акт

title: Шестима полицаи загинаха при взрив на кола бомба в Кайро

maintext:
Шестима египетски полицаи бяха убити и трима минувачи ранени при взрив на Улицата на пирамидите в центъра на Кайро.
Според полицейски говорител, цитиран от ТАСС, е извършен терористичен акт, при който е била взривена пълна с експлозиви кола.
Полицаи веднага отцепиха района край джамията "Ас Салям", край която гръмна бомбата, поразила местен контролен полицейски пункт. По булеварда, където избухна взривът, често минават туристически автобуси към пирамидите в Гиза.
Според репортер на Асошиейтед прес на мястото на експлозията, атентаторите явно са се целили в два полицейски джипа, паркирани на улицата край контролния пункт. Един от джиповете е напълно унищожен, а другият е силно повреден. Край полицейския кордон са се събрали много хора.
Петима полицаи убити при взрив в Египет
12 души са ранени при експлозията в Гиза
Досега никоя терористични групировки не е поела досега отговорност за атентата, който ще се окаже най-кръвопролитният в Египет след месец май. Тогава въоръжени откриха огън по микробус, превозващ полицаи в цивилно облекло, в предградие на Кайро и убиха 8 от тях. Екстремистката групировка "Ислямска държава", която има силна местна структура на Синайския полуостров, пое отговорност за нападението през май.


description: Който и да вземе властта, западната ни съседка най-вероятно ще има нов премиер

title: Избори по балкански: Всички партии в Македония празнуват победа

maintext:
16 хил. гласа отделят управляващата в Македония консервативна партия ВМРО-ДПМНЕ на експремиера Никола Груевски от социалдемократическата СДСМ на опозиционния лидер Зоран Заев. След двете големи македонски партии, в парламента вероятно ще се наредят цели 4 политически сили, представляващи албанското население в страната.
На този етап изглежда вероятен вариантът за коалиция на СДСМ и някоя от тях.
Специалният пратеник на bTV Рада Домусчиева разказа, че и управляващи, и опозиция тази нощ са празнували.
Изборна драма в Македония
Около процент разлика между управляващите и опозицията
„Уважаеми граждани, радвайте се! Падна режимът”, декларира Зоран Заев. Опозицията започна да празнува победата още преди да бъдат обявени окончателните резултати пред срадата на правителството с любимата си песен "Шутка не ти бега, Никола”, което означава „Затворът няма да ти избяга, Никола!”.
Албанският фактор
Според албанските анализатори най-добрият вариант за бъдеща коалиция е на СДСМ с партията на Али Ахмети.
„Крайно време е правата на албанците да не зависят от процентите – там, където албанците са под 25 на сто от населението, езикът им да не е официален. А да е официален, само където са над 25 на сто. Албанците трябва да станат равноправна част от македонския народ и албанският език – равноправен на македонския. Това е важно за по-доброто на всички граждани, които живеят в тази държава”, коментира журналистът Суат Сакипи.
Вижте повече във видеото:
Една от тезите на ВМРО-ДПМНЕ по време на кампанията беше, че СДСМ ще направят албанския език официален в цялата страна.
Македония – единна
Пред ВМРО също празнуваха победа, но доста по-унило.
Симпатизантите изслушаха лидера си Никола Груевски от видео стена пред централата на партията, който се похвали, че за десети пореден път гражданите са подкрепили партията.
„Ще правим коалиция с онази партия, която няма да ни оценява и да ни каже, че Македония е за поляризация. Коалиция с всеки, който е за единна Македония, никакви федерализации!”, обяви Бранко Мобировски.
Типично балкански сценарий
Всички са победители, защото македонец по гръб никога не пада. Това коментира в студиото на „Тази сутрин” бившият ни посланик в Скопие Алекандър Йорданов.
Според него СДСМ и гражданските движения са постигнали голям успех, като почти са достигнали резултата на ВМРО-ДПМНЕ, докато хората на Груевски са загубили 10% от подкрепата си.
„Никола Груевски практически организира за четвърти път предсрочни избори. Всеки път прилага един и същи номер – кара до средата на мандата, намира повод да хвърли оставка, като заплаши гражданите, че ако не го изберат, лоши дни чакат Македония. Този път гражданите не се хванаха на тази политическа въдица”, посочи Йорданов, като призна, че този тип изпълнения доста приличат на политическите сюжети у нас.
Бившият ни посланик в Македония отбеляза, че всички албански партии са били изключително критични към Груевски по време на кампанията. „Албанците са недоволни от факта, че въпреки Конституцията, която дава права на всички националности, македонците превръщат държавата в еднонационална, а останалите етнически общности ги ползват като втора ръка хора”, посочи Йорданов.
Според него един от вариантите за ВМРО-ДПМНЕ е да излъчи нова личност за премиер, тъй като Груевски вече не е приемлив.
Александър Йорданов коментира, че процесите в Македония трябва да спомогнат и за премахване на мощната антибългарска пропаганда в Македония. В тази връзка той цитира генералния секретар на добре представилата се нова албанска партия БЕСА Африм Гаши: „Ние сме много заинтересовани Македония да има блестящи отношения с България, защото България е държавата фактор на ЕС и НАТО в региона”.


description: Неговото състояние се изчислява на 4,6 млрд. долара

title: Джордж Лукас - най-богатият сред американските знаменитости

maintext:
Американският режисьор Джордж Лукас, създател на легендарната сага „Междузвездни войни”, е начело на тазгодишната класацията на сп. „Форбс” за най-богатите знаменитости в САЩ.
По оценки на изданието неговото състояние е 4,6 млрд. долара. Основната част него режисьорът е добил, когато е продал своята компания „Лукасфилм” на корпорацията „Уолт Дисни” през 2012 г. Стойността на сделката беше 4,05 млрд. долара.
На второ място в класацията на „Форбс” се нарежда Стивън Спилбърг, чието състояние е оценено на 3,7 милиарда долара.
То е натрупано главно благодарение на успешната работа на филмовата къща „Дриймуъркс”. В края на 90-те години на миналия век Спилбърг стана един от нейните основатели.
Спилбърг получава и част от приходите на компанията „Юнивърсъл пикчърс”.
В първата тройка влиза и най-известната телевизионна водеща на САЩ Опра Уинфри, чието богатство се оценява на 2,8 млрд. долара.
Четвърти в списъка е легендата на американския баскетбол Майкъл Джордан с 1,2 млрд. долара.
На пето място се нарежда илюзионистът Дейвид Копърфийлд с богатство от 850 млн. долара
„Форбс” уточнява, че класацията им е за американски граждани, които са богати заради своята популярност, а не популярни заради своето състояние.
Любопитно е да се отбележи, че новоизбраният президент на САЩ Доналд Тръмп например попада във втората категория.


description: Косматият герой от сагата „Междузвездни войни” поздрави феновете на поредицата за Коледа, като „изпя” песента „Тиха нощ, свята нощ”

title: Междузвезден коледен поздрав от Чубака (ВИДЕО)

maintext:
Косматият герой от сагата „Междузвездни войни” – Чубака поздрави феновете на поредицата за Коледа, като „изпя” песента „Тиха нощ, свята нощ”.
Видеото стана изключително популярно в интернет в последните часове. За направата му са използвани кратки откъси от оригиналната трилогия на Джордж Лукас.
Видеото е монтирано от уеб специалистът Скот Андерсън като шега между него и колегите му, но бързо се превърна в интернет сензация.


description: Автомобилът се е задържал върху покрива на намиращ се в близост търговски павилион

title: Кола падна от паркинг на втория етаж във Велико Търново

maintext:
Лек автомобил "Ауди" е паднал от паркинг на втория етаж на търговски център във Велико Търново и се е задържал върху покрива на намиращ се в близост търговски павилион.
Произшествието е станало тази сутрин около 8.00 часа. Пострадали няма, щетите са само върху превозното средство, съобщиха от пресцентъра на ОД на МВР във Велико Търново. Инцидентът е станал при маневриране. На мястото се извършва оглед от екипи на пътната полиция.


description: Една от целите на убийството на посланика е да се спре сближаването между Русия и Турция, каза той

title: Боян Чуков: Ердоган, Путин и Тръмп са съюзници в битката с глобалния наднационален елит

maintext:
Ердоган, Путин и Тръмп са съюзници в битката с глобалния наднационален елит. За света това е много добро. Чака ни огромна, изключително болезнена промяна и който по-бързо го осъзнае, ще премине в новия свят. Това заяви в предаването „Лице в лице” арабистът и бивш дипломат Боян Чуков.
Една от целите на убийството на руския посланик в Анкара е да се сложи спирачка на сближаването между Русия и Турция, допълни Чуков.
„Убийството на посланик е сигнал, като обявяване на война. Виждате, че от руска и турска страна бяха положени максимални усилия инцидентът да не премине в разваляне на отношенията между двете страни, защото е ясно, че външен фактор, който е и срещу Русия, и срещу Турция, се опитва да ги скара”.
Няма дълга ръка на американците в този случай, категоричен беше арабистът.
„Доналд Тръмп повтори същото, което каза Путин на последната реч в ООН - Да се обединят усилията срещу тероризма.
Тръмп каза една много мъдра мисъл по повод събитията от вчера – светът трябва да се научи да мисли по нов начин. Начинът, по който ние анализираме и възприемаме тези събития, повече не върши работа, допълни Чуков.
По думите му след месец тези, които са били наричани фашисти и тоталитаристи, ще бъдат наричани патриоти.
„В момента си отива светът около Хилари Клинтън, идва новият свят около Доналд Тръмп, каза арабистът.
Той припомни, че снощи в един много къс отрязък от време се случиха четири изключително неприятни терористични акта - в 17:30 ч. имаше стрелба пред американското посолство в Анкара. В 18:30 ч. престрелка в Цюрих пред молитвен дом, в 18:45 убийството на посланика. В 21 ч. тирът влиза в сред празнуващите германци в Берлин.
Много символизъм имаше в убийството на посланика, каза Боян Чуков. Според него Ердоган не е овладял напълно нито полицията, нито турските медии. Два дни преди атентата нападателят е бил на пост пред руското посолство.
„Този човек е бил вътре в залата преди да се случи това и никой не му е обърнал внимание. Цялото събитие е записано от турска телевизия. Кадрите, които в такива случаи никога не се показват, сега се излъчват в ефир”.
В случая в Турция отново се оказа, че определена мрежа в силовите структури и в медиите работят твърдо против Ердоган, смята експертът.
Един час преди по-рано срещу галерията има инцидент пред американското посолство и никой не взима мерки. В такъв случай службите би трябвало веднага да реагират. Чуков изказа подозренията си, че Ердоган все още не е изчистил хората на Гюлен, който в полицията е имал изключително мощни позиции.
На следващия ден предстоеше среща Русия - Иран – Турция. Това са три изключително мощни държави, които, ако координират своите действия в Близкия Изток се нарушават действията на други регионални играчи – Саудитска Арабия, Катар и на глобалните фактори.


description: Нападателите се предадоха мирно по-рано днес

title: Либийският самолет бил похитен с фалшиви оръжия

maintext:
Малтийският министър-председател Йозеф Мускат заяви, че оръжията, използвани в петък, за да се отвлече кацналия в Малта либийски самолет, са били реплики предаде Reuters.
Похитителите, въоръжени с граната и пистолети, накараха самолета, изпълняващ вътрешен полет в Либия, да се приземи в Малта, преди да освободят пленените пътници и екипаж непокътнати и да се предадат на властите. "Първоначалните данни от съдебната експертиза показаха, че оръжията, използвани при отвличането на самолета на авиокомпания "Африкия еъруейс", са били фалшиви", заяви Мускат.
Похитителите на либийския самолет се предадоха
Похитителите били двама последователи на Муамар Кадафи, които искали да основат своя партия
По думите му похитителите са се предали мирно, без да поставят условия, след като малтийските власти са настояли всички пътници да бъдат освободени. В момента двамата либийци са разпитвани.
Според Мускат похитителите не са поискали политическо убежище в Малта. "Не е имало искания за политическо убежище. Но не изключвам да бъдат отправни такива в следващите няколко часа", каза Мускат.
Похитителите на либийския самолет съобщиха искания и пуснаха част от пътниците (НА ЖИВО)
Самолетът беше отклонен от похитители и кацна аварийно в Малта
Транспортният министър на Либия Милад Матук защити мерките, които се вземат за сигурността на въздушния транспорт в страната, отбелязва Асошиейтед прес. Той заяви, че навсякъде се случва да има пропуски в сигурността и Либия не прави изключение. По думите му това е първият подобен случай от революцията в африканската държава през 2011 г.
Според либийската агенция по културата сред пътниците е имало 25 художници, писатели и интелектуалци от Южна Либия. Те са отивали на културен форум в Триполи.


description: Майката и сестрата на нападателя са задържани

title: Убиецът на руския посланик в Турция е действащ спецполицай

maintext:
Убиецът на руския посланик в Турция е действащ полицай от силите за борба с масовите безредици. Това съобщи за bTV кореспондентът на БТА в турската столица Нахиде Дениз.
Нападателят се казва Мевлют Мерт Алтънташ, на 22 години, родом от провинция Айдън, в Измир. Задържани са трима души – майката и сестрата на нападателя, както и трети човек, за който властите на дават информация.
Посланик Андрей Карлов беше застрелян в гръб, докато произнасяше реч в Центъра за съвременно изкуство в Анкара. По-късно Мевлют Алтънташ беше убит от командоси.
Атентатор уби руския посланик в Турция (ОБНОВЕНА)
Андрей Карлов беше тежко прострелян от 22-годишен турчин, докато говореше на откриването на изложба
Властите засега не съобщават кой стои зад атентата. Имаше сигнали, че може би е организацията, която направи опита за преврат, но засега няма официална версия.
Обща турско-руска комисия ще разследва убийството на дипломата.
В Турция дипломатите са много добре охранявани и винаги са казвали, че се чувстват много сигурни и тази нечовешка трагедия, както а окачестви турското правителство, се възприема като някакъв ужасяващ акт, коментира Нахиде Дениз.
САЩ, ЕС, ООН и НАТО осъдиха убийството на руския посланик в Турция.
"Осъждаме убийството и сме готови да окажем помощ на Русия и Турция в разследването на това позорно нападение, което е и посегателство срещу правото на дипломатите да представляват в условия на сигурност страните си по света", каза Кери.
САЩ, ЕС, ООН и НАТО осъдиха убийството на руския посланик в Турция
Посланик Андрей Карлов беше застрелян в гръб, докато произнасяше реч в Центъра за съвременно изкуство в Анкара


description: На пленума си социалистите решиха депутат от БСП да е в парламента за най-много три мандата

title: Корнелия Нинова: ГЕРБ стана резервна гума на Реформаторския блок

maintext:
ГЕРБ стана резервна гума на Реформаторския блок в името на властта и парите, коментира лидерът на социалистите Корнелия Нинова. На пленума си днес те решиха депутат от БСП да е максимум три мандата.
Препоръката се посрещна гневно от старите лица в партията. В същото време тя "амнистира" напусналите си членове и ги покани да се върнат.
В навечерието на изборите и партийния конгрес червените определиха кой може и кой не да е кандидат за депутат.
Изискванията са да не е действащ кмет, да е издигнат само от един район и да не е бил депутат повече от 3 пълни мандата, или 12 години.
„Както има мандатност за общински и областни председатели, да разговаряме за мандатност и за председателя, така да има и за представителите ни във властта”, коментира Нинова.
Това обаче не се прие добре от старите лица в БСП. Заговори се за чистка и безпринципни позиции.
„Трябва да бъдем много доволни, защото можеше да има много по-лош вариант - можеше да ни пратят и на трудово-възпитателен лагер”, посочи Георги Божинов.
Затова най-дългогодишния депутат от БСП контраатакува и предложи, който има над три милиона. също да не е депутат. Предложението на Янаки Стоилов обаче така и не беше гласувано.
Нинова прикани напусналите БСП да се върнат в нейните редици. Тя лично оглави и предизборния щаб на партията.


description: Според зам.-председателя на АБВ е по-важно не кой ще бъде българският еврокомисар, а какъв ресор ще вземе България

title: Ивайло Калфин: Реформаторите ще помечтаят няколко дни с мандата и ще го върнат

maintext:
Реформаторите ще помечтаят няколко дни с мандата и ще го върнат, прогнозира в предаването „Тази сутрин” по bTV зам.-председателят на АБВ Ивайло Калфин.
Според него е абсурдно да има правителство в този парламент и очевидно наближават предсрочни избори, които по думите му трябва да са на възможно най-ранната дата.
Калфин повтори тезата на АБВ, че настоящият парламент е изчерпан. „Очаквате ли ГЕРБ да се откаже от собствения си мандат и да управлява с мандата на РБ, които сами със себе си не могат да се разберат?”, попита той.
Ако президентът Росен Плевнелиев реши да назначава „коледно правителство”, на практика за 6 месеца ще имаме 4 правителства. Ако изборите са в края на март или началото на април, не вярвам бързо да се състави кабинет, посочи Калфин.
Той прогнозира, че държавата ще бъде няколко месеца с кабинети, които са за малко и ще си ходят.
Президентът няма задължение, след като му бъде върнат мандатът, колко бързо да реши дали да назначава нов кабинет, той може да отложи решението до 22 януари, отбеляза още Ивайло Калфин.
Той е убеден, че партията му ще намери място в следващия парламент. По думите му това показват гласовете за АБВ на няколко вида избори.
Въпросът за българския еврокомисар е изцяло в ръцете на правителството, коментира Калфин.
Според него е много по-рано не кой ще бъде, а какъв портфейл ще вземе България. Калфин подчерта, че за него нормалното е да запазим портфейла „Бюджет”.
„Ако германският комисар вземе този ресор, германският ресор - цифрова икономика, е също важен и влиятелен в ЕК. Ако още се бавим и не предложим кандидат, който е способен да поеме в средата на мандата, ще получим нещо без значение”, посочи Калфин.
Той изтъкна, че към него покана не е имало. С отлагането във времето ние губим възможности, подчерта още Калфин.
По думите му страшно много хора са тръгнали да се самопредлагат и нито един от тях няма подготовка да вземе важен ресор.
Против сме да се подценяваме, България има добри и подготвени кадри, категоричен беше обаче Калфин.


description: В превод Стефан означава венец, имен ден имат и производните имена на на Венцислав

title: Църквата почита Св. Стефан

maintext:
Православната църква почита днес паметта на Свети Стефан - първият християнски мъченик и първи служител (архидякон) в устройващата се Йерусалимска община-църква. Той е убит от враговете си с камъни заради твърдостта, с която отстоявал правотата и християнските ценности.
Денят на Свети Стефан се чества на третия ден след Рождество Христово - на 27 декември, и е последният празник в годината, за който се казва, че "затваря кръга".
Стефан е сред най-разпространените имена в България. В превод то означава "венец". Единствената в света желязна църква – българската църква в Истанбул, носи името на първия християнски мъченик Свети Стефан.
На този ден празнуват всички с имената Стефан и Стефка и производните им: Стефи, Стефко, Стефанка, Стефания, Фани, Теки, Венчо, Венцислав, Венцислава, Стамен, Стан, Стамена, Станчо, Станимира, Станислава, Стане, Цако, Цанко, Цано, Цанчо, Цанка, Стою, Стоян, Стояна, Стоичко.


description: Конституцията позволява съставянето на правителство с мандата на третата парламентарна група да се протака и до 22 януари догодина

title: Нов кабинет или предсрочни избори? (ОБЗОР)

maintext:
Преговорите между коалиционните партньори в управлението – ГЕРБ, Реформаторския блок и Патриотичния фронт, за съставяне на кабинет в рамките на този парламент продължават.
Ново правителство: Може би след Коледа, може би след предсрочни избори
При първия вариант премиерът ще е реформатор, може да има министри от ГЕРБ
Увеличават се шансовете за създаване на правителство с формалния мандат на Реформаторския блок. От ГЕРБ поставиха условията си за въвеждане на мажоритарен елемент в изборите. Чака се решението на Реформаторите дали ще изпълнят това условие, макар да нямат интерес от него.
Бойко Борисов днес не участва в преговорите и предпочете да се срещне с кмета на Карнобат. Как виждат ситуацията конституционалисти и експерти - вижте.
Конституцията позволява съставянето на правителство с мандата на третата парламентарна група да се протака до 22 януари догодина, когато встъпва в длъжност новоизбраният президент Румен Радев. Краен срок основният закон не поставя.
Румен Радев е готов с вариант на служебен кабинет
Има три варианта за кабинет, решението ще е ясно след седмица, обяви Росен Плевнелиев
Поставените от ГЕРБ условия за промяна на избирателната система от смесена в мажоритарна удължава хоризонта на парламента и на правителството поне с половин година.
Предполага се, че заместник-министри в сегашното правителство ще поемат титулярните места в новото правителство, а за министър-председател се търси човек близък и до Борисов, и до коалиционните партньори.
Увеличаването на минималната пенсия на 300 лева, каквото е искането на Патриотичния фронт, е въпрос на налични средства в бюджета. Антикорупционният закон – условието на ДБГ – още не е влязъл за разглеждане в парламента. За изпълнението на тези законодателни условия парламентът ще трябва да работи най-малко до лятото на следващата година.
Още един аргумент в полза на съставянето на второ правителство в рамките на този парламент – според политолозите в момента управляващата партия няма интерес да се явява на парламентарни избори, защото опозицията запазва силни позиции от президентските избори, освен това и вече е започнала подготовката си за предсрочен вот.


title: Десет деца загинаха при тежка катастрофа в Русия

maintext:
12 души, сред които десет деца, загинаха при тежка катастрофа в Русия. При инцидента са се сблъскали автобус, превозващ членове на детския спортен отбор по акробатика, с камион и два автомобила.
В автобуса е имало общо 32-ма души, от които 29 деца. Шофьорът е приет в болница, предаде агенция ТАСС.
Някои от близките вече са започнали разпознаване на телата на загиналите. Президентът Владимир Путин изрази съболезнования на семействата на жертвите.


description: Полицията в Хасково разследва смъртта на детето. По случая вече работят и социалните работници

title: Родителите на малкия Теодор: Не е бил недохранен, лекарите не разбраха какво му е

maintext:
Родителите на двегодишния Теодор от хасковоското село Николово, за когото се предполага, че е починал заради недохранване, твърдят, че са полагали необходимата грижа за него, но лекарите не могли да установят от какво страда.
„Детето се хранеше, не е спирало да се храни. Просто – храни се, но слабее“, каза майката Иванка Запрянова.
Момченце на две години почина от системно изтощение и глад
Детето било откарано по спешност до болницата в Хасково, но не оцеляло
„За една седмица се стопи детето. А апетит имаше“, каза бащата Валентин.
Проблемите на детето били здравословни, появили се като обриви по кожата, когато било на година и девет месеца.
„От тия рани той буквално нямаше кожа и [лекарите] не могат да установят от какво е“, каза Валентин.
Именно заради обривите през октомври Теодор лежал в болница в Пловдив. Предстояло му второ влизане вчера.
В понеделник го заведохме на доктор, на кожен лекар, тя ни изпрати във Пловдив и каза, че изследванията са много добри... а детето гасне“, разказа бабата на детето.
Личният лекар на момчето в Кърджали потвърди, че то е лекувано в Пловдив, но отказа да коментира дали за него са се полагали адекватни грижи.
Дете от Хасковско почина от недохранване, как се стигна до там
Случаят ни възмути, затова потърсихме гласност, каза началникът на спешното отделение към МБАЛ Хасково
В дома на починалото дете днес влязоха и социални работници. Според тях детето е живяло при добри битови условия и майката и бащата са полагали достатъчно грижи. Ако родителите желаят, социалните ще им осигурят психологическа помощ.
Полицията в Хасково разследва смъртта на детето.


description: Той заяви, че още утре ще подаде оставка, за да се посвети на кампанията

title: Манюел Валс обяви кандидатурата си за президентските избори догодина

maintext:
Френският премиер Манюел Валс ще се включи в надпреварата за президентските избори догодина и още утре ще подаде оставка, за да се посвети на кампанията.
Това съобщи самият той в парижкото предградие Ерви и с това сложи край на спекулации около своята потенциала кандидатура през последната седмица.
Френският премиер влиза в президентската надпревара
Манюел Валс ще направи изявление по-късно днес, след това се очаква и неговата смяна като министър-председател
Миналата седмица френският президент социалист Франсоа Оланд каза, че няма да се бори за преизбиране.
Управляващите социалисти ще организират първични избори в два тура през януари, за да определят своя кандидат за президентския пост. Освен Валс досега в надпреварата се включи и Арно Монтбур. Крайният срок за издигане на кандидатури е 15 декември.
Претендентът на социалистите ще се бори на президентските избори през пролетта срещу кандидата на консерваторите Франсоа Фийон, лидерката на крайната десница Марин льо Пен и независимия Еманюел Макрон, който до това лято беше част от правителството на Оланд.


title: Изтънчени съвети за коледната трапеза от Андре Токев

maintext:
„Цялата подготовка около Коледа е интересна – правенето на курабийки, на бисквитки и ястия”, сподели кулинарът и водещ на „Ловци на храна” Андре Токев.
В студиото на „Тази сутрин” той донесе типичен немски щолен и греяно вино и сподели съветите си за коледната трапеза.
Шеф Токев разказа и за приключенията си по време на предаването „Ловци на храна”, чието специално коледно издание ще бъде излъчено утре от 12:30 ч.
Вижте във видеото какво посъветва Андре Токев:


description: И през следващите дни ще остане студено, съществени валежи не се очакват

title: Предимно слънчево, но студено днес

maintext:
Днес ще е предимно слънчево със слаб до умерен вятър от северозапад. Максималните температури ще са предимно между 2 и 7 градуса.
Над планините ще е предимно слънчево. Ще духа умерен и временно силен северозападен вятър. Максимална температура на височина 1200 метра- около 3 градуса, на 2000 метра – около минус 2 градуса.
През нощта над североизточните райони ще се заоблачи. Утре над Източна България облачността ще е значителна, но само на отделни места е възможно да превали слаб сняг. Над останалата част от страната облачността ще е разкъсана, в западните райони през деня до незначителна. Минималните температури ще бъдат предимно между минус 8 и минус 3 градуса, максималните между 3 и 8 градуса.
През следващите дни ще бъде студено, но без съществени валежи. Изолирани слаби превалявания ще има в Източна България, където облачността ще е по-често значителна. Над Западна България облачността ще е разкъсана, през втората половина от седмицата до предимно слънчево.